**TEMA: REINIGINGSWATER WORD PARTYTJIEWYN**

Welkom in 2017! Welkom in Januarie!

Terloops, wie weet waar die naam ‘Januarie’ vandaan kom? ........

Januarie kom van die Latyn vir deur (*‘ianua’*), want dit is die deur in die nuwe jaar in[[1]](#footnote-1). Dit is die uitgaan uit een jaar, uit een vertrek en die begin van ’n nuwe vertrek, ’n nuwe jaar. En ’n BEGIN is belangrik. Van kleins af het ons ouers ons geleer: eerste indrukke is blywend, of, soos die Engelse sê: *‘First impressions last’*. Die eerste dag by ’n nuwe werk, eerste dag by ’n nuwe skool, eerste dag in ’n nuwe klas is belangrik, want dit bepaal hoe mense my sien, wat hulle van my dink, wat hulle van my verwag. Wat jy doen en wat jy sê as mense jou die eerste keer ontmoet bepaal grootliks hoe julle verhouding gaan wees.

Hoe en waarmee begin Jesus? Kom ons gaan kyk.....

Johannes 2:1-12:

1 Op die derde dag was daar ’n bruilof in Kana, in die Galilea-gebied. Jesus se ma het dit bygewoon 2en Hy en sy dissipels was ook na die bruilof toe genooi.

Voor ons verder lees moet ons eers ’n prentjie kry van troues in Jesus se tyd[[2]](#footnote-2) - dit was nie soos vandag se troues nie! Dit het ’n hele week geduur en almal is genooi, gewoonlik sommer die hele week. Dit het plaasgevind by die huis van die bruidegom en die bruidegom se familie was verantwoordelik vir al die uitgawes. Kan jy dink as jy vir ’n hele dorp vir ’n hele week lank moet kos en wyn gee.......

3Toe die wyn opraak, sê Jesus se ma vir Hom: “Hulle het nie meer wyn nie.”

4Jesus se reaksie was: “Wat het dit met My en jou te doen, Vrou? My tyd het nog nie gekom nie.”

5Sy ma sê toe vir die kelners: “Wat Hy ook al vir julle sê, moet julle gaan doen.”

6Daar het ses klipkanne gestaan met water wat die Jode vir hulle rituele reiniging gebruik het. Elkeen het ongeveer 100 liter gehou.

Die Jode was baie gesteld op reinheid. Voor jy iewers kon ingaan, moes jy eers jouself skoonmaak.

7Jesus sê toe vir die kelners: “Maak die kanne vol water!”

Hulle het dit tot heel bo vol gemaak.

8Toe sê Jesus ook nog vir hulle: “Skep nou daarvan uit en vat dit vir die seremoniemeester.” Hulle het dit gedoen. 9Toe die seremoniemeester die water proe wat wyn geword het, roep hy die bruidegom. (Die seremoniemeester het nie geweet waar dit vandaan kom nie, maar die kelners wat die water geskep het, het wel geweet.)

10Die seremoniemeester sê toe vir die bruidegom: “Elke gasheer sit volgens gebruik eers die goeie wyn voor, en wanneer die gaste nie meer so goed kan onderskei nie, die swakker gehalte; jy het egter die goeie wyn tot nou toe teruggehou.”

11Hierdie eerste wonderteken het Jesus in Kana, in Galilea, gedoen. Hy het sy Goddelike heerlikheid op só ’n manier sigbaar gemaak, en sy dissipels het in Hom begin glo. 12Hierna het Jesus, sy ma, broers en dissipels na Kapernaum toe vertrek waar hulle vir ’n kort tyd gebly het.

**1. Jesus bring fees en vreugde**

Is dit nie wonderlik dat die eerste ding wat Jesus doen is om ’n partytjie langer te maak nie?! Teen hierdie tyd was al die wyn wat die bruidegom voorsien het al op, die wyn wat hy gedink het ’n hele week gaan hou.... En Jesus maak meer, baie meer, 600 liter! *(Vir dié wat van somme hou – dis 800 bottels wyn! Of, die wat van geld hou, dis so R100,000 se wyn!)* Jesus is die hart van hierdie partytjie!

En dis nie ’n uitsondering nie – Jesus se hele lewe is die verhaal van feesvier en eet en drink en vrolik wees. Hy word selfs veroordeel as

“’n vraat en wynsuiper, ’n vriend van tollenaars en sondaars.” (Matteus 11:19)

Hoe lyk ons lewens? Is dit ’n fees? Is dit vreugde? Is dit partytjie?

Die bekende filosoof Friedrich Nietsche, die een wat verklaar het *“God is dead”*, het gesê:

***“They would have to sing better songs for me to believe in their Saviour: his disciples would have to look more redeemed!”***

Wat leer ons ons kinders? In en by en met Jesus is die lewe ’n fees! Leef dit!

Lyk ons gered? Lyk dit of ons lewe ’n partytjie is? Klink dit so? Klink ons eredienste soos partytjies? Of leef ons in vrees?

**2 Reinigingswater word feeswyn**

So baie mense lewe ’n lewe van vrees: is ek goed genoeg? Wat gaan met my gebeur? Wat van al my sondes, al my vuilheid?

Dis hoekom daar kanne vol reinigingswater by die troue was. Jy moet eers skoon word voor jy mag ingaan. Jy moet eers jou vuil afwas voor jy kan deelneem. En **jy** moet **jouself** skoon maak, jy moet jou eie hande was, jou moet jou eie voete was, jy moet jou eie sondes bely. Voor jy nie jouself skoongemaak het nie kan jy nie inkom nie.

En daarom kom verander Jesus die reinigingswater in partytjiewyn! Want **Hy maak jou skoon!** **Jy kan jouself nie skoonmaak nie – Hy doen dit!** Sodat jy kan partytjie hou.

Kan jy jou die konsternasie van die gaste indink, want nou is daar nie meer reinigingswater nie – die kanne is vol wyn. Nou **KAN** jy nie meer jouself was nie, want daar is nie meer reinigingswater nie. Net wyn, baie wyn.

Hoe sien jy jouself? Probeer jy nog jouself te red, jouself te reinig? Probeer jy nog allerhande rituele en praktyke om jouself skoon te maak? **Jesus het die vraag kom verander.**

Die vraag is nou nie meer: Hoe skoon en rein is jy nie? Die vraag nou is:

**Ken jy Jesus?** Meer nog:

**Ken jy Jesus as jou Here?**

En ken ons kinders Jesus? Of ken hulle net moets en moenies? Ken hulle Jesus as hulle Here, hulle rabbi?

**3 Jesus se ma word sy dissipel**

Jesus se ma het dit hier geleer. Tot nou toe was sy die ma en Hy die kind. Maar nou verander dit. Nou kan sy nie meer vir Hom opdragte gee nie, nou word sy Sy volgeling, Sy dissipel.

Jesus doen nie meer wat sy ma vir Hom sê nie – sy ma doen wat Hy vir haar sê. En daarom hierdie aangrypende woorde van Maria:

“Wat Hy ook al vir julle sê, moet julle gaan doen.” (vers 5)

**WAT** Hy ookal sê! Of dit sin maak of nie. Of dit moeilik is of nie. Of dit pynvol is of nie. Of dit moeilikheid gaan maak of nie.

Wie is Jesus vir jou? Hoe leef jy met Hom saam?

Probeer jy jouself reinig met wat jy doen en wat jy sê en hoe jy bid? Probeer jy jouself reinig deur wat jy nie doen nie met die gevolg dat jy deur die lewe gaan en nie lyk of jy gered is nie?

Probeer jy vir Jesus vertel wat Hy moet doen vir jou? Is jou gebede ’n wenslysie van wat God vir jou moet doen?

Doen ek in my lewe WAT Jesus ookal vir my sê? Vertrou ek Jesus genoeg? Ken ek Jesus goed genoeg om te weet en te hoor wat Hy vir my sê?

So baie van ons ken teologie baie goed, maar ons ken nie vir Jesus nie. Ons weet baie goed wat reg en verkeerd is, maar ons weet nie wat Jesus daaroor sê nie. Ons ken die 10 gebooie uit ons kop, maar ons sukkel om 10 sinne wat Jesus gesê het te kan noem. Ons is baie vinnig om te sê wat Christelik is, sonder om te kan weet wat Christus gesê en gedoen het. **Ken jy vir Jesus**? Sy woorde, sy dade, sy lewe, sy opdragte, sy gewoontes.

Januarie is die “DEUR MAAND”, die maand van in ’n nuwe jaar, in ’n nuwe lewe ingaan. Moenie Januarie en 2017 ’n draaideur maak, waar jy net weer uitgaan soos en waar jy ingekom het nie, waar jy eenvoudig met jou lewe aangaan soos in 2016 nie.

Ken Jesus.

Vertrou Jesus.

Wat Hy ookal vir jou sê, doen dit.

Amen.

1. January (in Latin, Ianuarius) is named after the Latin word for door (ianua) since January is the door to the year. [↑](#footnote-ref-1)
2. In Jesus se tyd het ’n bruilof ’n hele week lank geduur. Talle gaste is na die bruilof aan huis van die bruidegom genooi en hulle het saam met die jong egpaar ’n hele week lank fees gevier. Dit het dikwels gebeur dat die hele dorp daarheen genooi was, en gewoonlik het al die genooides dit bygewoon, omdat dit as ’n belediging beskou is om ’n uitnodiging na ’n bruilof te weier. Die bruilof moes goed beplan word om soveel mense te huisves en dit was vir die gasheer ’n groot verleentheid as die wyn opraak. Dit sou immers beteken dat hy nie al die reëls vir gasvryheid kon nakom nie. Jesus sou dus in ’n dringende behoefte voorsien.

   Wil Vosloo, Fika J van Rensburg, et.al., Die Bybel in Praktyk, (Vereeniging: Christelike Uitgewersmaatskappy) 1993. [↑](#footnote-ref-2)